Коми Республикаса Юралысь Вячеслав Гайзер сетiс Великöй Отечественнöй войнаын участвуйтысь Алексей Александрович Игушевлы да ВОВ ветеранлöн дöва Мария Семёновна Игушевалы оланiн стрöитöм либö ньöбöм вылö öтчыдысь сетан сьöм йылысь эскöдангижöдъяс.

Вячеслав Гайзер аттьöалiс ветеранъясöс Ыджыд Вермöмö наöн пай пуктöмысь да пасйис, мый регионса Веськöдлан котыр дась збыльмöдны Великöй Отечественнöй войнаса ветеранъяс да пöгибнитöмаяслöн дöваяс водзын сетöм кöсйысьöмъяссö. Алексей Александрович да Мария Семёновна Висер сиктысь кöсйöны вуджны овны Сыктывкарö.

Талун кежлö олан условиеяс бурмöдöм вылö ВОВ ветеранъяслöн республиканскöй списокын сулалö 420 морт. Унджыксö пасйöма Коми Республикаса сиктса районъясын. Ветеранъяслысь 101 шыöдчöм видлалöны Коми Республикаса йöзлы отсöг сетан агентствоын. Нöшта 71 морт оформитöны документъяссö учётö сувтöм могысь муниципальнöй юкöнъясын.

2010 воын Великöй Отечественнöй войнаса ветеранъяслы сетöма оланiн стрöитöм либö ньöбöм могысь öтчыдысь сетан сьöм босьтöм вылö 182 эскöдангижöд, 103 морт ньöбисны нин оланiн.

Вячеслав Гайзер тшöктiс Коми Республикаса йöзлы отсöг сетан агентстволы öддзöдны уджсö тайö туйвизь кузя.